**22.12.2023(3).**

**E-pasta nosaukums:**

Par valsts apmaksātas primārās veselības aprūpes pakalpojumu sniegšanu no 2024. gada 1. janvāra

**E-pasta teksts:**

Nacionālais veselības dienests (turpmāk - Dienests) nosūta veselības ministra vēstuli ģimenes ārstu praksēm.

Dienests informē, ka ir parakstījis un turpinās parakstīt tikai savstarpējos līguma grozījumus, kuros līguma darbības termiņš ir 2024.gada 31. decembris, tādejādi realizējot tiesiskās vienlīdzības principu pret visiem līgumpartneriem, kas nodrošina ģimenes ārsta sniegtos pakalpojumus.

Papildus Dienests vērš uzmanību, ka par spēkā esošu ir uzskatāms tikai tāds līgums, kura parakstījuši abi līgumslēdzēji (gan ģimenes ārsts, gan Dienests). Līdz ar to līgumi, kas ir parakstīti vienpusēji no kāda līgumslēdzēja puses un satur noteikumus, kas ir atšķirīgi no pušu starpā saskaņotajiem, nav spēkā esoši.

Dienests atkārtoti aicina parakstīt Dienesta piedāvātos līguma grozījumus, kas paredz līguma termiņa pagarinājumu uz **1 gadu** un nosūtīt tos Dienestam  līdz 2023. gada 29. decembrim, turpinot savstarpējo sadarbību un nodrošinot, lai pacientiem arī pēc 2023. gada 31. decembra Jūsu praksē būtu iespējams saņemt valsts apmaksātus primārās veselības aprūpes pakalpojumus.

Nesaņemot parakstītus līguma grozījumus, Dienests uzskatīs, ka pušu starpā līgumattiecības ir izbeigušās un meklēs citus risinājumus, lai Jūsu praksē reģistrētajiem pacientiem nodrošinātu primārās veselības aprūpes pakalpojumu pieejamību.

Tāpat vēršam uzmanību, ka, lai nodrošinātu pacientu informētību par pakalpojumu pieejamību, Dienests 2023. gada 29. decembrī savā tīmekļa vietnē [www.vmnvd.gov.lv](http://www.vmnvd.gov.lv/) publicēs ģimenes ārstu sarakstu, kuri  neturpinās sadarbību un pārtrauc sniegt valsts apmaksātos primārās veselības aprūpes pakalpojumus.

Vēlot mierīgu Ziemassvētku laiku,

Nacionālais veselības dienests

